Aretaq xbꞌitaj waꞌ we tzij riꞌ rumal ri Jesús,
xkaꞌy chikaj,
xubꞌij:
Tat,
xuriq ri qꞌij.
Nimarisaj bꞌaꞌ la u qꞌij ri Kꞌojol la,
rech xuqujeꞌ ri Kꞌojol la kunimarisaj ri qꞌij la.
Yoꞌm kꞌu la taqanik pu qꞌabꞌ ri Kꞌojol la pa ki wiꞌ konojel winaq rech kuya ri kꞌaslemal ri man kꞌo tä u kꞌisik chke ri xeya la che.
Ri kꞌaslemal ri man kꞌo tä u kꞌisik are waꞌ chi käketamaj wäch la chi xuwi ri lal,
lal qas Dios,
xuqujeꞌ chi käketamaj u wäch ri Jesucristo ri xtaq la loq.
Ri in,
nu nimarisam qꞌij la waral cho ruwächulew xuqujeꞌ nu kꞌisom u bꞌanik ri xintaq la chubꞌanik.
Kämik kꞌut,
Tat,
ya la chwe chi känimarisax nu qꞌij ukꞌ la jas ri nu bꞌanom nabꞌe aretaq mäjoq xbꞌan ruwächulew.
Ri winaq ri xechaꞌ la chkixol ri winaq cho ruwächulew rech keya la chwe,
nu bꞌim chke jachin ri lal.
E ech la waꞌ,
xeya kꞌu la chwe.
Ri e areꞌ kꞌut ki nimam ri tzij la.
Kämik ri e areꞌ ketam chi ronojel ri xya la chwe ukꞌ la petinaq wi.
Nu yoꞌm kꞌu ri tzij la chke ri xya la chwe,
xkikoj kꞌu pa kanimaꞌ.
Xkichꞌobꞌo chi qas tzij ukꞌ la in petinaq wi,
xuqujeꞌ xkikojo chi ri lal xintaqow la loq.
Kinbꞌochiꞌn che la pa ki wiꞌ.
Man kinbꞌochiꞌn tä che la pa ki wiꞌ ri winaq ajuwächulew,
xane pa ki wiꞌ ri winaq ri xeya la chwe,
rumal chi e ech la waꞌ.
Ronojel ri wech in ech la waꞌ,
are kꞌu ri ech la wech in waꞌ.
Kumal kꞌu ri e areꞌ käqꞌalajinik chi sibꞌalaj nim na nu qꞌij.
Ri in man kinkanaj tä chik cho ruwächulew.
Ri e areꞌ kꞌut kekanaj na kan cho ruwächulew.
Ri in kineꞌk rech kinkꞌoji ukꞌ la.
Loqꞌalaj qa Tat,
chechajij bꞌaꞌ la rukꞌ ri chuqꞌabꞌ la ri winaq ri xeya la chwe,
rech qas käkaꞌn xa jun,
jas ri in,
ri lal xa uj jun.
Aretaq xinkꞌoji kukꞌ ri e areꞌ waral cho we uwächulew,
xeinchajij xuqujeꞌ xeintoꞌ rukꞌ ri chuqꞌabꞌ la konojel ri xeya la chwe.
Man kꞌo tä jun chke ri xsachik,
xane xaq xuwi ri jun ri yoꞌm chrij chi käsachik rech jeꞌ käbꞌantajik jas ri kubꞌij ri Loqꞌ Pixabꞌ la ri Tzꞌibꞌtalik.
Kämik kꞌut kineꞌ chilaꞌ jawijeꞌ ri kꞌo wi la.
Che kꞌu we chanim riꞌ ri in kꞌo na cho ruwächulew,
kinbꞌij kan waꞌ we tzij riꞌ chke rech ri e areꞌ qas käkinaꞌ pa kanimaꞌ ri kikotemal ri kinnaꞌ in pa ri wanimaꞌ.
Nu yoꞌm ri tzij la chke.
Ketzelax kꞌu ki wäch ri e areꞌ kumal ri winaq ajuwächulew,
rumal chi ri e areꞌ man e rech tä ruwächulew jeꞌ jas ri in man in rech tä ruwächulew.
Man kintaꞌ tä che la chi keesaj la bꞌi cho ruwächulew,
xane kinbꞌochiꞌn che la chi ketoꞌ la chuwäch ri Itzel.
Jeꞌ jas ri in man in rech tä ruwächulew,
ri e areꞌ xuqujeꞌ man e rech tä ruwächulew.
Chetasa la chrij ronojel u wäch mak rukꞌ ri qas tzij rech käkijach kibꞌ pa qꞌabꞌ la.
Ri Loqꞌ Pixabꞌ la are ri qas tzij.
Jas ri lal xintaq la loq chkixol ri winaq ajuwächulew,
ri in xuqujeꞌ keintaq na bꞌi ri e areꞌ chkixol ri winaq ajuwächulew.
Rumal kꞌu kech ri e areꞌ ri in kinjach wibꞌ pa qꞌabꞌ la,
rech ri e areꞌ xuqujeꞌ käkijach kibꞌ pa qꞌabꞌ la rumal ri qas tzij,
käkitas kꞌu kibꞌ chrij ronojel u wäch mak.
Man kinbꞌochiꞌn tä kꞌu che la xaq xuwi pa ki wiꞌ ri e areꞌ,
xane xuqujeꞌ pa ki wiꞌ ri kꞌä teꞌ kekojon na chwe,
aretaq käkita ri tzij ri käkitzijoj na ri e areꞌ.
Kinbꞌochiꞌn che la chi konojel ri e areꞌ qas käkaꞌn na xa jun,
chi qas käkaꞌn ta na xa jun junam qukꞌ uj,
Tat,
jeꞌ jas ri lal kꞌo la wukꞌ in,
xuqujeꞌ ri in,
in kꞌo ukꞌ la.
Qas tzij ta bꞌaꞌ käkaꞌn xa jun rech ri winaq ajuwächulew käkikojo chi lal xintaqow la loq.
Ri in nu nimarisam ki qꞌij jas ri u nimarisaxik nu qꞌij in bꞌanom la,
rech xa e jun,
jeꞌ jas ri lal ri in xa uj jun.
Ri in,
in kꞌo kukꞌ,
ri lal kꞌut kꞌo la wukꞌ in,
rech ri e areꞌ qas käkaꞌn na xa e jun,
rech je riꞌ ri winaq ajuwächulew käkichꞌobꞌo chi lal xintaqow la loq,
xuqujeꞌ chi e loqꞌ chuwäch la jas ri in,
in loqꞌ chuwäch la.
Tat,
lal xeyoꞌw la chwe,
kwaj kꞌut chi kekꞌol na wukꞌ in jawijeꞌ ri kinkꞌoji wi na in rech käkilo chi yoꞌm la chwe chi sibꞌalaj nim nu qꞌij in.
Ojer kꞌut in loqꞌ chuwäch la tzaretaq mäjoq käbꞌan ruwächulew.
Tat,
lal ri jikom animaꞌ la,
ri winaq ajuwächulew man qas ketam tä wäch la,
ri in kꞌut wetam wäch la.
Ri winaq kꞌut ri e yoꞌm la chwe ketam chi lal riꞌ xintaqow la loq.
Nu bꞌim chke jachin ri lal,
kintaqej kꞌu na u bꞌixik waꞌ chke,
rech jas ri nu loqꞌal in chuwäch la,
jeꞌ ki loqꞌal ri e areꞌ chuwäch la.
Je riꞌ rech ri in qas kinkꞌoji na kukꞌ,
—xcha ri Jesús che ri qa Tat.